Ingvild Vaggen Malvik

Ingvild Vaggen Malvik (født 3. april 1971 i Trondheim) er en norsk, offentlig tjenestekvinne og politiker (Ap).

Hun vokste opp på Vikhammer i Malvik kommune som datter av dreier Henry Normann Malvik og sykepleier Aasa Vaggen. Hun har studiekompetanse fra Malvik videregående skole fra 1990 og er cand.mag. med samfunnskunnskap, statsvitenskap og historie i fagkretsen fra NTNU fra 1996 og cand.polit. med hovedfag i statsvitenskap fra 2000. På denne tiden var hun tilknyttet NTNU i ulike vitenskapelige stillinger. Hun var rådgiver og senere seniorrådgiver innen nettkonsesjoner, beredskap og energiforsyning i NVE 2008–2016. Fra 2016 er hun seniorrådgiver i Riksrevisjonen.

Hun har sin politiske bakgrunn fra AUF, der hun tilhørte kretsen rundt Trond Giske. Malvik var leder i AUF i Sør-Trøndelag 1991–1993, og markerte seg blant annet med motstand mot EU-medlemskap og ønske om utskiftninger i partiledelsen. Videre var hun ungdomssekretær for LO og AUF i Nord-Trøndelag 1993–1995. Som lokalpolitiker var hun nestleder i hovedutvalget for undervisning i Malvik kommune 1991–1992, medlem av Malvik kommunestyre 1994–1995 samt medlem av Sør-Trøndelag fylkesting og hovedutvalget for næring, samferdsel og kultur 1995–1999. Hun var styreleder i Framtiden i våre hender 1998–2001.

I 2000 meldte hun overgang til SV i protest mot partiledelsens ønske om bygging av gasskraftverk uten rensing. Malvik var innvalgt på Stortinget fra Sør-Trøndelag 2001–2005, og møtte fast som vararepresentant for statsråd Øystein Djupedal 2005–2007. Hun var medlem av Stortingets energi- og miljøkomité og sekretær i Lagtinget 2001–2005, deretter medlem av Stortingets næringskomité 2005–2007. I 2010 ble hun igjen medlem av Arbeiderpartiet. Malvik var innvalgt i Søndre Nordstrand bydelsutvalg 2011–2015.

 Referanser 

 Eksterne lenker 


Kategori:Stortingsrepresentanter fra SV
Kategori:Stortingsrepresentanter for Sør-Trøndelag
Kategori:Stortingsrepresentanter 2001–2005
Kategori:Stortingsrepresentanter 2005–2009
Kategori:Ap-politikere i Oslo
Kategori:Ap-politikere i Sør-Trøndelag
Kategori:Lokalpolitikere i Malvik
Kategori:Tillitsvalgte i AUF
Kategori:Norske miljøvernere
Kategori:Norske embets- og tjenestemenn
Kategori:Norske statsvitere
Kategori:Alumni fra NTNU
Kategori:Personer fra Malvik kommune